Glede na geografske značilnosti koridorja in kratko dolžino ceste, ki poteka skozenj, bi bilo tehnično zahtevno v celoti izvajati pravni red EU v zvezi z zahtevo za vložitev vstopne/izstopne skupne deklaracije za pošiljke, ki prečkajo ta koridor, najverjetneje pa bi to tudi resno oviralo komercialni in potniški promet na tem območju.

Neumski koridor je del ozemlja Bosne in Hercegovine, ki sega do Jadranskega morja in razdeljuje celinsko ozemlje Hrvaške na dva dela. Dolžina koridorja je približno 9 km. Ob cesti, ki poteka skozi neumski koridor, sta dva mejna prehoda: Klek (Neum I) na severni strani in Zaton Doli (Neum II) na južni strani. Zaradi posebnih okoliščin tega območja veljajo posebne ureditve, ki omogočajo, da lahko pošiljke izdelkov živalskega izvora prečkajo neumski koridor, če so na vozilo nameščene carinske oznake.

To poročilo vsebuje to oceno. Vključuje tudi pregled geografskega in gospodarskega okvira ter določa pravni okvir. Prav tako vsebuje splošno oceno izvajanja, oceno izvrševanja specifičnih določb uredbe o Neumu ter oceno ustreznosti virov in zmogljivosti, ki so potrebni in na voljo.

V skladu s členom 6 uredbe o Neumu se je Republika Hrvaška zavezala, da bo natančno spremljala njeno uporabo in do marca 2014 obvestila Evropsko komisijo o kakršnih koli ugotovljenih nepravilnostih in o ukrepih, ki so bili naknadno sprejeti za odpravo teh nepravilnosti. V skladu s členom 7 mora Komisija v dveh letih od začetka veljavnosti uredbe o Neumu Svetu EU predložiti poročilo z oceno uporabe te uredbe.

Večja cesta, ki poteka skozi neumski koridor, je edina možna cestna prometna povezava in ima omejene zmogljivosti. Domače blago, ki se prevaža prek koridorja, so predvsem potrebščine za dubrovniško regijo. Namenjene so vsakodnevnim potrebam lokalnih prebivalcev in lokalnega gospodarstva, v katerem ima pomembno vlogo turizem. Čeprav potrebščine dobavljajo velika podjetja, predstavlja znaten del prometa skozi koridor blago, ki ga prevažajo srednji in mali gospodarski subjekti, kot so obrtniki, ribiči in kmetje.

Uporaba splošne zahteve za vložitev vstopne in izstopne skupne deklaracije bi vodila do zamud, bistveno otežila dobavo blaga, povečala stroške prevoza in nazadnje privedla do zvišanja cen/stroškov tega blaga na domačem trgu. Hrvaški carinski organi so Komisiji predložili podrobno analizo in razlago teh posebnih razmer. Komisija je te pogoje preučila, o njih pa se je razpravljalo tudi v Svetu pred sprejetjem uredbe o Neumu .

3.Pravni pogoji v okviru uredbe o Neumu

Uredba o Neumu je začela veljati 1. julija 2013. Člen 36a(1) carinskega zakonika Skupnosti (v nadaljnjem besedilu: carinski zakonik) zahteva, da je blago, ki se vnaša na carinsko območje Unije, zajeto z vstopno skupno deklaracijo, ob upoštevanju nekaterih izjem ali odstopanj, določenih v členu 181c izvedbenih določb carinskega zakonika (v nadaljnjem besedilu: izvedbene določbe).

V skladu s členom 182a(1) carinskega zakonika in ob upoštevanju ustreznih izjem ali odstopanj, kot se uporabljajo v okviru tretjega in četrtega odstavka člena 842a izvedbenih določb, je blago, ki zapušča carinsko območje Unije, zajeto z izstopno skupno deklaracijo, razen če se zahteva carinska deklaracija, kot velja za blago, ki začasno zapusti carinsko območje EU, vendar se pri tem ne izvozi ali ponovno izvozi in ni v tranzitnem postopku.

Člena 36b(2) in 182d(2) carinskega zakonika za vložitev skupnih deklaracij zahtevata uporabo tehnik elektronske obdelave podatkov, da se omogoči računalniška izmenjava podatkov med carinskimi organi, in sicer z namenom, da bi carinske kontrole temeljile na analizi tveganja, izvedeni z avtomatsko obdelavo podatkov, kot zahteva člen 13 zakonika.

V okviru teh določb so bile zaradi posebnih značilnosti lokalnega gospodarstva in narave blaga ustrezne zahteve opuščene za blago EU, ki se prevaža prek neumskega koridorja. V Dubrovniku in okolici je turizem glavna gospodarska dejavnost. Z njim se večinoma ukvarjajo mala in srednja podjetja, odvisna od dobave blaga z večinskega ozemlja Republike Hrvaške, katerega vrednost je običajno manjša od 10 000 EUR.

Kot potrjujejo najnovejši statistični podatki, ki jih je zagotovila hrvaška carinska uprava, je 89 % blaga, ki se prevaža prek neumskega koridorja, blago, ki ima status blaga Unije. Prek koridorja se prepelje s trgovinskimi dokumenti, ki dokazujejo skupnostni status iz člena 317 izvedbenih določb.

Hrvaška se je zavezala, da bo do dneva pristopa k EU zagotovila ustrezne postopke in kontrole na obeh mejnih prehodih, da bi lahko učinkovito upravljala posebni režim, vzpostavljen na podlagi uredbe o Neumu. Za izvrševanje ustreznih zahtev je bilo treba na obeh mejnih prehodih zagotoviti primerno opremo in osebje.

V skladu s členom 4 uredbe o Neumu se zahteva za vložitev vstopne in izstopne skupne deklaracije opusti pod naslednjimi pogoji:

– blago spremljajo trgovinski dokumenti (računi ali prevozni dokumenti), ki bi morali vsebovati vsaj tisti sklop podatkov, ki se zahteva v členu 317(2) izvedbenih določb, in skupno vrednost blaga,

– skupna vrednost zadevnega blaga ne presega 10 000 EUR,

– zadevne spremne dokumente ob izstopu potrdijo hrvaški carinski organi z uradnimi oznakami (podpisi, žigi),

– če se ugotovi, da je to potrebno, carinski organi ob izstopu pošiljk na njih ali na prevozna sredstva namestijo carinske oznake,

– ob ponovnem vstopu carinski organi preverijo dokumente, čas, porabljen za prečkanje koridorja, carinske oznake (če obstajajo) in blago, če je to potrebno.

Poleg tega uporaba teh opustitev ne vpliva na izvajanje analize tveganja, povezane s carinskimi kontrolami blaga Unije, ki se prevaža prek neumskega koridorja, kot določa člen 5 uredbe o Neumu.

4.Ocenjevanje